b'\n_START_ARTICLE_\nSummis desiderantes\n_START_SECTION_\nOpis\n_START_PARAGRAPH_\nS to bulo je pape\xc5\xbe odgovoril na nara\xc5\xa1\xc4\x8dajo\xc4\x8de \xc4\x8darovni\xc5\xa1tva in herezije na podro\xc4\x8dju doline reke Rena, kakor sta mu ga predstavila Kramer in Sprenger. Nju je pooblastil, naj zadevo razi\xc5\xa1\xc4\x8deta in kaznujeta \xc4\x8darovni\xc5\xa1tvo v Nem\xc4\x8diji._NEWLINE_Bula je po mnenju nekaterih zgodovinarjev postala povod za lov na \xc4\x8darovnice, po mnenju drugih pa je \xc5\xbee obstoje\xc4\x8di lov omejila in ga spravila v cerkvenopravne okvire.\n_START_SECTION_\nZgodovinski pregled\n_START_PARAGRAPH_\nPape\xc5\xbe vidi kot glavno sredstvo za zatiranje \xc4\x8darovni\xc5\xa1tva v dobrih pridigah. Nekateri protestantovski izvedenci, kot tudi D\xc3\xb6llinger , menijo, da je ta bula prestavila nem\xc5\xa1kemu narodu, v mo\xc4\x8di\xc2\xa0\xc2\xbbnezmotljive razglasitve\xc2\xab\xc2\xa0nauk o hudi\xc4\x8du in \xc4\x8darovnicah. Temu pa ni tako; ta verovanja so bila med Nemci raz\xc5\xa1irjena \xc5\xbee od poganskih \xc4\x8dasov. Dominikanski inkvizitor Nider (1380-1438) je pred Inocen\xc4\x8devim \xc4\x8dasom v knjigi Formicarius 1436, opisal \xc4\x8darovni\xc5\xa1tvo in satanizem._NEWLINE__NEWLINE_Tega verovanja in preganjanja torej ni povzro\xc4\x8dil pape\xc5\xbe, ampak ga je hotel omejiti in pravno urediti, predvsem pa ga izvzeti od posvetne oblasti, ki je ve\xc4\x8dkrat uprizarjala lov na \xc4\x8darovnice in popu\xc5\xa1\xc4\x8dala mno\xc5\xbei\xc4\x8dni histeriji v tem pogledu. Ta bula niti ne vsebuje kake dogmati\xc4\x8dne opredelitve pojava, ampak le odziv na poro\xc4\x8dilo nem\xc5\xa1kih inkvizitorjev, ki jima naro\xc4\x8da, naj se s pojavom spopadeta._NEWLINE__NEWLINE_Ta bula je bila prilo\xc5\xbeena knjigi Kladivo \xc4\x8darovnic, ki sta jo napisala 1486 omenjana inkvizitorja Heinrich Kramer in Jakob Sprenger. Ta knjiga pa je posatala priro\xc4\x8dnik za inkvizitorje v postopkih zoper \xc4\x8darovnice. Govori o raziskovanju \xc4\x8darovni\xc5\xa1tva, magije in urokov, kakor tudi o kaznovanju storilcev. Ne govori pa o mu\xc4\x8denju ali se\xc5\xbeiganju na grmadi.\n_START_SECTION_\nOcena\n_START_PARAGRAPH_\n\xc4\x8ce se ho\xc4\x8demo v\xc5\xbeiveti v takratno mentaliteto, ne smemo pozabiti, da ima vsaka doba svoje resni\xc4\x8dne ali izmi\xc5\xa1ljene "\xc4\x8darovnice", ki jih je treba odkriti, poloviti in osramotiti. V tistem obdobju so bile to "\xc4\x8darovnice", tj. osebe, ki imajo resni\xc4\x8dno ali nami\xc5\xa1ljeno zvezo s hudi\xc4\x8dem ter "\xc4\x8darajo" in drugim povzro\xc4\x8dajo "uroke". Take osebe so verjetno vedno obstajale, samo da se ljudska domi\xc5\xa1ljija ni zmenila zanje. Neke vrste "lova na \xc4\x8darovnice" so bili v \xc5\xa1e ne tako davni \xc4\x8dlove\xc5\xa1ki zgodovini razni postopki in pogromi zoper "ideolo\xc5\xa1ke" ali "razredne sovra\xc5\xbenike". V nedavni preteklosti so to domi\xc5\xa1ljijo burili morda nedol\xc5\xbeni "lete\xc4\x8di kro\xc5\xbeniki", danes pa manj nedol\xc5\xbeni "pedofili", ki morebiti tudi spadajo v to vrsto "masovne pravi\xc4\x8dnosti", po primitivni logiki: \xc4\x8de jaz drugega obsodim, potem sem sam toliko bolj pravi\xc4\x8den. Iz tega lahko sklepamo, da tudi v tistem \xc4\x8dasu ni bilo ve\xc4\x8d "\xc4\x8darovnic" kot v kakem drugem obdobju, vendar jim je mno\xc5\xbeica posve\xc4\x8dala ve\xc4\x8d pozornosti in je v njihov obstoj bolj verjela. Iz tega je o\xc4\x8ditno, da ta pape\xc5\xa1ka listina ni bila kriva za izbruh lova na \xc4\x8darovnice na koncu srednjega in v za\xc4\x8detku novega veka, saj je ta lov \xc5\xbee obstajal. Ta bula namre\xc4\x8d ne prina\xc5\xa1a ni\xc4\x8d novega v zvezi s to problematiko: ukvarja pa se prav tako in \xc5\xa1e bolj z drugimi prestopki, kot na primer s herezijo. Omeniti je treba resnici na ljubo, da sam inkvizitor ni dolgo u\xc5\xbeival cerkvene naklonjenosti, ampak je bil odstavljen, "ker ni dobro opravljal svojega posla." _NEWLINE_\xc4\x8ce prebiramo \xc5\xbeivljenjepise Inocenca, bomo opazili, da so zgodovinarji po ve\xc4\x8dini veliko prostora odmerili pojavu \xc4\x8darovni\xc5\xa1tva oziroma tudi tej buli, ki se pe\xc4\x8da z njim, \xc4\x8deprav \xc5\xa1e bolj obravnava herezijo. Pripomniti je treba, da je bil tudi pape\xc5\xbe otrok svojega \xc4\x8dasa, pa tudi dejstvo, da so nekatere njegove \xc5\xbeivljenjske poteze - na primer neprikrit nepotizem - bolj zasen\xc4\x8dile njegov lik kot ta listina._NEWLINE__NEWLINE_Pogostoma pozabljamo, da je v zmedenih \xc4\x8dasih Henrika VIII., ki je sovra\xc5\xbeil pape\xc5\xbea in je namesto njega sebe razglasil za vrhovnega verskega voditelja Anglije \xe2\x80\x93 vsa dr\xc5\xbeava kar mrgolela od astrologov in \xc4\x8darovnikov, ki so se jim zatekali v sili tako ljudje visokega kot nizkega stanu. Kralj sam, plen najbolj neumnega praznoverja, je prisluhnil lahkoverno najbolj neverjetnim napovedim in abrakadabram starih \xc5\xbeenic. Posebno naj poudarimo dogodek, do katerega je pri\xc5\xa1lo tako kmalu po poroki z Ano Boleynovo, ko je kralj odkrito povedal svoje mnenje, \xc4\x8de\xc5\xa1 da je\xc2\xa0\xc2\xbbvstopil v ta zakon zapeljan s \xc4\x8darovni\xc5\xa1tvom; in da je to bilo o\xc4\x8ditno, ker mu Bog ni podaril nobenega mo\xc5\xa1kega potomca.\xc2\xab\xc2\xa0In to "\xc4\x8darovni\xc5\xa1tvo" naj bi se ponovilo kar \xc5\xa1estkrat!_NEWLINE_Kljub na\xc5\xa1im\xc2\xa0\xc2\xbbsodobnim\xc2\xab\xc2\xa0pomislekom zoper pape\xc5\xa1ko "\xc4\x8darovni\xc5\xa1ko" listino dr\xc5\xbei, da je Malleus Maleficarum najbolj temeljito in najbolj pomembno delo v celotnem leposlovju o \xc4\x8darovni\xc5\xa1tvu. Malleus je dobil posebno te\xc5\xbeo z glasovito bulo pape\xc5\xbea Inocenca VIII. Summis desiderantes affectibus z dne 5. decembra 1484. V njej se pape\xc5\xbe prito\xc5\xbeuje nad mo\xc4\x8djo in prevlado \xc4\x8darovni\xc5\xa1ke organizacije ter poobla\xc5\xa1\xc4\x8da Heinricha Kramerja in Jakoba Sprengerja kot izpra\xc5\xa1evalca teh prestopkov po Severni Nem\xc4\x8diji. Obema jam\xc4\x8di posebno za\xc5\xa1\xc4\x8dito in varstvo; po potrebi naro\xc4\x8da strasbur\xc5\xa1kemu \xc5\xa1kofu Albrehtu Bavarskemu, naj ju podpira, \xc4\x8de treba, tudi s pomo\xc4\x8djo svetne oblasti._NEWLINE__NEWLINE_Ta bula, ki je bila natisnjena kot predgovor k Malleusu, se je raz\xc5\xa1irila po celotni Evropi. Pravzaprav je spodbujala evropsko pravni\xc5\xa1tvo skoraj skozi tri stoletja k dol\xc5\xbenosti boja zoper dru\xc5\xbebo \xc4\x8darovnic. Malleus je le\xc5\xbeal na mizi vsakega magistrata. Bil je najvi\xc5\xa1ja, nezametljiva in neopozivna avtoriteta. Sprejemala ga je ne le katoli\xc5\xa1ka, ampak tudi protestantovska zakonodaja. Ta knjiga je ena od najpomembnej\xc5\xa1ih, najpametnej\xc5\xa1ih in najtehtnej\xc5\xa1ih svetovnih knjig._NEWLINE__NEWLINE_Brez razlike nekatoli\xc5\xa1ki zgodovinarji pretirano objokujejo ali z \xc5\xbealostjo omenjajo bulo Inocenca VIII. kot najbolj \xc5\xa1kodljiv in najbolj nesre\xc4\x8den dokument, ve\xc4\x8den in nepreklicen izraz nespremenljivega in nespremenjenega pape\xc5\xa1kega mnenja. Glede tega imajo po svoje prav in njihovo sklepanje je nedvomno logi\xc4\x8dno in pravilno: \xe2\x80\x98\xe2\x80\x99Summis desiderantes\xe2\x80\x99\xe2\x80\x99 ni niti dogmati\xc4\x8dno u\xc4\x8denje Kristusovega namestnika na zemlji niti to \xc5\xbeeli biti._NEWLINE__NEWLINE_Pape\xc5\xbe pa je v tej listini vendarle razlo\xc5\xbeil dogmati\xc4\x8dna dejstva, \xc4\x8deprav je to treba razlikovati od pravih dogem. Tu pravzprav ne gre za versko razodetje, ampak za u\xc4\x8denje, ki je z njim tesno povezano. Ni te\xc5\xbeko pokazati na to, da bi zanikanje nauka v tem dokumentu nasprotovalo evangeljskemu u\xc4\x8denje o obsedenosti, Jezusovemu izganjanju hudi\xc4\x8dev ter njegovim besedam o dejavnosti hudih duhov.'